Uredba Komisije (ES) št. 1428/97

z dne 23. julija 1997

o spremembi Uredbe (EGS) št. 2037/93 o določitvi podrobnih pravil za uporabo Uredbe Sveta (EGS) št. 2081/92 o zaščiti geografskih označb in označb porekla za kmetijske proizvode in živila

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2081/92 z dne 14. julija 1992 o zaščiti geografskih označb in označb porekla za kmetijske proizvode in živila [1], kakor je bila nazadnje spremenjena z Uredbo Komisije (ES) št. 1068/97 [2], in zlasti njenega člena 16,

ker člen 5 Uredbe Komisije (EGS) št. 2037/93 z dne 27. julija 1993 o določitvi podrobnih pravil za uporabo Uredbe Sveta (EGS) št. 2081/92 o zaščiti geografskih označb in označb porekla za kmetijske proizvode in živila [3], določa ukrepe za obveščanje javnosti o pomenu "ZOP", "ZGO", "zaščitena označba porekla" in "zaščitena geografska označba" v jezikih Skupnosti; ker sta sprejem in izvajanje teh ukrepov, predvsem z izvajanjem informativne kampanje Skupnosti, namenjene proizvajalcem, distributerjem in potrošnikom v Skupnosti, pokazala koristnost in učinkovitost zlasti znaka Skupnosti pri posredovanju želenega sporočila;

ker bi bil zato ta znak Skupnosti najboljši način obveščanja potrošnikov o obstoju ZOP in ZGO ter spodbujanja proizvajalcev k uporabi sistema Skupnosti in distributerjev k trženju teh proizvodov; ker to sodi med cilje, določene z Uredbo (EGS) št. 2081/92, in bi izpolnilo pričakovanja držav članic in gospodarstvenikov;

ker bi bilo zato treba oblikovati znak Skupnosti, za katerega bi pogoje izpolnjevala imena, registrirana po Uredbi (EGS) št. 2081/92; ker se ta znak lahko pojavi samo na kmetijskih proizvodih in živilih, ki so skladni s to uredbo in smejo biti opremljeni z izrazi ali kraticami "ZOP", "ZGO", "zaščitena označba porekla", "zaščitena geografska označba" ali enakovrednimi državnimi tradicionalnimi izrazi; ker se te lahko uporablja brez znaka;

ker bi moral biti zaradi pozitivnega in koristnega učinka informativnih ukrepov, uvedenih za širjenje poznavanja Uredbe (EGS) št. 2081/92 ter kratic in izrazov, ki jih uvaja rok, določen v Uredbi (EGS) št. 2037/93, podaljšan za štiri leta, tako da se njihova učinkovitost podaljša in poveča;

ker so ukrepi, predvideni s to uredbo, skladni z mnenjem Regulativnega odbora za geografske označbe in označbe porekla,

SPREJELA NASLEDNJO UREDBO:

Člen 1

Uredba (EGS) št. 2037/93 se spremeni:

1. Naslednji odstavek se doda členu 5:

"Petletni rok, določen v prejšnjem odstavku, se podaljša za štiri leta. Izvajani informativni ukrepi se bodo ocenili."

2. Vstavi se naslednji člen 5a:

"Člen 5a

1. Imena, registrirana kot zaščitene označbe porekla (ZOP) ali zaščitene geografske označbe (ZGO), lahko spremlja znak skupnosti, ki se določi po postopku iz člena 15 Uredbe (EGS) št. 2081/92.

2. Znak skupnosti se lahko uporabi samo na proizvodih, ki so skladni z Uredbo (EGS) št. 2081/92.

3. "ZOP", "ZGO", "zaščitena označba porekla", "zaščitena geografska označba" in enakovredni nacionalni tradicionalni izrazi se lahko uporabljajo brez znaka Skupnosti."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. julija 1997

Za Komisijo

Franz Fischler

Član Komisije

[1] UL L 208, 24.7.1992, str. 1.

[2] UL L 156, 13.6.1997, str. 10.

[3] UL L 185, 28.7.1993, str. 5.

--------------------------------------------------